RÅDETS FORORDNING (EF) Nr. 1688/98 af 20. juli 1998 om ændring af Kommissionens forordning (EF) nr. 1749/96 om det harmoniserede forbrugerprisindeks' dækning med hensyn til geografisk område og population

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2494/95 af 23. oktober 1995 om harmoniserede forbrugerprisindekser (1), særlig artikel 4 og artikel 5, stk. 3,

under henvisning til forslag fra Kommissionen,

under henvisning til udtalelse fra Den Europæiske Centralbank (2), og

ud fra følgende betragtninger:

I henhold til forordning (EF) nr. 2494/95, artikel 5, stk. 1, litra b), skal hver medlemsstat udarbejde et harmoniseret forbrugerindeks (HICP) fra og med indekset for januar 1997; forpligtelsen til at udarbejde det harmoniserede forbrugerprisindeks forhindrer dog på ingen måde medlemsstaterne i at offentliggøre nationale, ikke-harmoniserede inflationsindekser, som de måtte ønske at anvende i deres nationale politik;

Kommissionens forordning (EF) nr. 1749/96 af 9. september 1996 vedrørende oprindelige foranstaltninger for Rådets forordning (EF) nr. 2494/95 om harmoniserede forbrugerprisindekser (3) indeholder bestemmelser om HICP's oprindelige dækningsområde, der er begrænset til de varer og tjenesteydelser, som indgår i alle eller de fleste nationale forbrugerprisindekser;

i Rådets forordning (EF) nr. 1687/98 af 20. juli 1998 om ændring af Kommissionens forordning (EF) nr. 1749/96 om det harmoniserede forbrugerprisindeks' dækning af varer og tjenesteydelser (4) defineres HICP's dækningsområde som de varer og tjenesteydelser, som er omfattet af husholdningernes pengeudgifter til konsum;

i henhold til forordning (EF) nr. 2494/95, artikel 3, skal HICP være baseret på priserne på varer og tjenesteydelser, som udbydes på medlemsstatens økonomiske område med henblik på direkte imødekommelse af forbrugernes efterspørgsel; vægtene i HICP kræver en harmoniseret definition af det geografiske område og den population, som er omfattet;

Den Monetære Unions forbrugerprisindeks (MUCPI) og det europæiske forbrugerprisindeks (ECPI) kræver et harmoniseret geografisk grundlag for HICP;

Udvalget for Det Statistiske Program har ikke afgivet udtalelse inden for den af formanden fastsatte frist; i overensstemmelse med proceduren i artikel 14, stk. 2, i forordning (EF) nr. 2494/95 forelægger Kommissionen derfor straks Rådet et forslag til de foranstaltninger, der skal træffes -

UDSTEDT FØLGENDE FORORDNING:

Artikel 1

I forordning (EF) nr. 1749/96 foretages følgende ændringer:

1) litra a2) i artikel 2 ændres til:

»a2) »Husholdningernes pengeudgifter til konsum« er den del af udgifterne til konsum, som afholdes:

- af husholdningerne uanset nationalitet eller hjemsted, og

- i monetære transaktioner, og

- på medlemsstatens økonomiske område, og

- til varer og tjenesteydelser, som anvendes til direkte opfylde af individuelle behov, og

- i en af eller begge de perioder, der sammenlignes.

Husholdningernes pengeudgifter til konsum er specificeret i bilag 1b og er i overensstemmelse med definitionerne i det europæiske nationalregnskabssystem (ENS) 1995, som indeholdt i forordning (EF) nr. 2223/96 (*).

(*) EFT L 310 af 13. 11. 1996, s. 1.«

2) I artikel 3 indsættes følgende stykke:

»3. HICP'er, der udarbejdes ved hjælp af delindeksvægte, som afspejler pengeudgifter til konsum afholdt af en delkategori af husholdninger og ikke af alle husholdninger, anses for at være sammenlignelige, når denne forskel i praksis udgør mindre end en tusindedel af samtlige de af HICP omfattede udgifter. Eventuelle ændringer i vægtene, som er nødvendige for at opfylde sammenlignelighedskravet i henhold til nærværende stykke, skal være foretaget inden december 1999.«

3) I bilag 1b ændres punkt 1 og 2 til følgende:

»1. Sektoren husholdninger består af husholdninger, der omfatter alle enkeltpersoner og grupper af enkeltpersoner (jf. definitionen i ENS 2.76.a og 2.76.b), uanset i hvilket område de opholder sig, deres placering i indkomstfordelingen og deres nationalitet eller hjemsted. Sektoren omfatter også personer, der opholder sig på institutioner (jf. definitionen i ENS 2.76.b). Den omfatter ikke erhvervsvirksomheder.

2. Det økonomiske område defineres som i ENS 2.05, bortset fra at de eksterritoriale enklaver inden for landets grænser er medregnet, og de territoriale enklaver i udlandet ikke er medregnet.«

Artikel 2

Kommissionen udarbejder under hensyn til de synspunkter, der fremsættes af det udvalg, der er nedsat i henhold til afgørelse 89/382/EØF, Euratom (5), senest to år efter dagen for denne forordnings ikrafttræden en rapport, som forelægges Rådet. Rapporten indeholder en vurdering af, hvordan bestemmelserne i denne forordning fungerer. På baggrund af rapporten kan Kommissionen om fornødent forelægge Rådet relevante forslag til ændring af denne forordning.

Artikel 3

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. juli 1998.

På Rådets vegne

W. MOLTERER

Formand

(1) EFT L 257 af 27. 10. 1995, s. 1.

(2) Udtalelse afgivet den 14. juli 1998 (endnu ikke offentliggjort i Tidende)

(3) EFT L 229 af 10. 9. 1996, s. 3.

(4) Se side 12 i denne Tidende.

(5) EFT L 181 af 28. 6. 1989, s. 47.